מכון שחרית

מכון שחרית - יוצרים מחנה משותף הוא מכון חשיבה ועשייה הפועל כעמותה שהוקם ב-2012, שמטרתו ליצור "שותפות חברתית חדשה" בין כל חלקי החברה הישראלית ובניית "מחנה משותף".

 היסטוריה 
בסתיו 2009 התכנס צוות של עשרים ושבעה פעילים מרקעים חברתיים שונים למעין סמינר שמטרתו להכיר את החברה הישראלית העכשווית מבחינה סוציולוגית.

הפעילים קיימו מפגשים וסדנאות במשך שנתיים והתעמקו בכל אחת מהן בנדבך אחר: החברה החרדית, החברה הערבית, עיירות הפיתוח, התנחלויות ועוד. בתום תקופת הלמידה הוחלט על הקמת המכון, שיעסוק במסקנות שהוסקו ממנה ואוגדו במספר מסמכים באתר המכון.

ב-2 בנובמבר 2014 התקיים כנס שחרית הראשון, שכינס נציגים ממגוון הקהילות המגוונות בישראל שניסו להציף תנודות ושינויים בחברה הישראלית שאינם מקבלים לדבריהם ביטוי בתקשורת. בשנת 2015 גברה פעילות המכון וכללה, בין השאר אירוע בנושא "השואה וזכרה בעיניים מזרחיות" בערב יום השואה, אירוע לציון יום הזיכרון לפרשת ילדי תימן, ערב לימוד ושיח עם קבוצת חרדים בירושלים בעקבות רצח שירה בנקי והפיגוע בדומא, וכנס "ישראל לאן - מי יחליף את הליברליזם הישראלי?" ב־2016 פורסם נייר עמדה של המכון בעניין משכורת בסיס לכל, שגרר עניין ותגובות רבות. כיום עיקר פעילות המכון היא בתמיכה וארגון של יוזמות חברתיות ופרסום ניירות עמדה בנושאים שונים.

 פעילות 
המכון מתמקד בפיתוח מנהיגות חברתית ופוליטית בישראל תוך שבירה של שסעים חברתיים פעילות קהילתית. המכון שואף לייצר "טוב משותף" תוך בנייה של מה שהמכון מכנה "פוליטיקה חדשה". פעילות המכון כוללת את תוכנית ה-120 לעתודה פוליטית, התארגנויות קהילתיות במישור המקומי, קיום כנס שחרית המתקיים אחת לשנה, פעילות אקדמית וכתיבת ניירות עמדה בנושאים כלכליים וחברתיים. מחזור הכספים של העמותה גדל מסכום של חצי מיליון שקלים ב-2012 לכארבעה מיליון שקלים ב-2022.

חברי ההנהלה של המכון מגיעים מרקעים שונים בחברה הישראלית. מנכ"ל המכון הוא גלעד רובינשטיין, יו״ר הוועד המנהל של המכון הוא המחנך החרדי הרב בצלאל כהן, מנהל המחלקה הפוליטית הוא המשורר יניב קקון וסמנכ״לית העמותה היא הפעילה החברתית יעל גולן. בצוות המכון נמנים בין היתר גם נזיר מג'לי., הרב אילעאי עופרן, הרבנית יפה גיסר, זינב אבו סויד.

בוועדה המייעצת של המכון חברים בין השאר עדינה בר-שלום, חביבה פדיה, מנחם מאוטנר, מאיר בוזגלו, מירב אלוש לברון, ושלמה פישר.

 תוכנית ה-120 
תוכנית ה-120 לעתודה פוליטית של המכון היא תוכנית הכשרה מנהיגותית אשר במטרותיה להכשיר את "הדור הבא של חברי הכנסת". במטרות התוכנית להכשיר אנשים מרקעים חברתיים ופוליטיים שונים. חלק מבניית התוכנית הוא השמה של אנשים אלה במקום אחד כדי להפגיש אותם עם המתחים שבין הדעות השונות ויחד עם זאת לבנות מחנה משותף בחברה הישראלית. התכנית מורכבת מ-6 מחזורים בני שנה כל אחד, במהלכם יוכשרו 120 משתתפים ומשתתפות. המחזור הראשון של התוכנית יצא לפועל ב-2014.

בין עמיתי המכון בתוכנית ה-120 נמנים בין היתר: ח"כ נעמה לזימי, ח"כ עידית סילמן, אחיה קמארה, הרב דוד מנחם, רפאל בלולו, יואב ללום, ענת רוט, ענת ניר, יהודה גרובייס, יעל שרר, יאיר קראוס, שלהבת חסדיאל, בתיה כהנא דרור, יערה זרד ועוד.

 קישורים חיצוניים 





 פרויקט - מסוציולוגיה של חשד לסוציולוגיה של משמעות: על חיים משותפים בתוך גבולות המחשבה הליברלית ומעבר לה, קבוצת מחקר רב-מוסדית של סוציולוגים בהנחיה ובמסגרת מכון ון ליר ומכון שחרית. משנת 2017 ואילך.
 שחרית - יוצרים מחנה משותף באתר פרס ירושלים לאחדות ישראל, מרץ 2017.

 פרויקט - קולות שונים, חזונות שונים: מרחיבים את דמיון השלום מכון ון ליר ומכון שחרית, באתר מכון ון ליר. מרץ 2019.



 הערות שוליים 

:קטגוריה:ישראל: ארגונים

קטגוריה:ישראל: עמותות
קטגוריה:שותפות יהודית-ערבית בישראל